CELEX: 32019D0691
Language: ro
Date: 2019-05-02 00:00:00
Title: Decizia (UE) 2019/691 a Comisiei din 2 mai 2019 de autorizare a utilizării de către operatorii economici a serviciilor unui alt emitent de ID, în conformitate cu articolul 4 alineatul (5) din Regulamentul de punere în aplicare (UE) 2018/574 (Text cu relevanță pentru SEE.)

3.5.2019   
               
               
                  RO
               
               
                  Jurnalul Oficial al Uniunii Europene
               
               
                  L 116/80
               
            
         DECIZIA (UE) 2019/691 A COMISIEI
         din 2 mai 2019
         de autorizare a utilizării de către operatorii economici a serviciilor unui alt emitent de ID, în conformitate cu articolul 4 alineatul (5) din Regulamentul de punere în aplicare (UE) 2018/574
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2014/40/UE a Parlamentului European și a Consiliului din 3 aprilie 2014 privind apropierea actelor cu putere de lege și a actelor administrative ale statelor membre în ceea ce privește fabricarea, prezentarea și vânzarea produselor din tutun și a produselor conexe și de abrogare a Directivei 2001/37/CE (1), în special articolul 15,
         întrucât:
         
                     (1)
                  
                  
                     Directiva 2014/40/UE și Regulamentul de punere în aplicare (UE) 2018/574 al Comisiei (2) stabilesc cadrul juridic pentru instituirea unui sistem de trasabilitate la nivelul Uniunii pentru produsele din tutun. La nivelul Uniunii, actele respective pun în aplicare, de asemenea, articolul 8 din Protocolul pentru eliminarea comerțului ilicit cu produse din tutun la Convenția-cadru a Organizației Mondiale a Sănătății pentru controlul tutunului (3), care a fost ratificat de Uniunea Europeană (4) și care prevede un regim internațional de localizare și urmărire a produselor din tutun.
                  
               
                     (2)
                  
                  
                     Pentru a permite ca toate produsele din tutun să fie localizate și urmărite în întreaga Uniune, articolul 15 alineatul (1) din Directiva 2014/40/UE impune statelor membre să se asigure că toate pachetele unitare ale acelor produse sunt marcate cu un identificator unic. În temeiul articolului 15 alineatul (13), cerința respectivă se va aplica țigaretelor și tutunului de rulat de la 20 mai 2019.
                  
               
                     (3)
                  
                  
                     Articolul 3 alineatul (1) din Regulamentul de punere în aplicare (UE) 2018/574 obligă fiecare stat membru să desemneze o entitate („emitentul de ID”) responsabilă cu generarea și emiterea identificatorilor unici. Articolul 3 alineatul (6) impune statelor membre să notifice Comisiei desemnarea emitentului de ID și codul de identificare al acestuia în termen de o lună de la desemnarea sa.
                  
               
                     (4)
                  
                  
                     Articolul 4 din Regulamentul de punere în aplicare (UE) 2018/574 stabilește norme privind emitenții de ID competenți pentru generarea și emiterea identificatorilor unici în funcție de locul unde sunt fabricate, importate sau agregate produsele. Mai mult, în temeiul articolului 4 alineatul (1) al doilea paragraf, un stat membru poate solicita ca emitentul său de ID desemnat să aibă competența de a genera și a emite identificatori unici pentru toate produsele din tutun introduse pe piața sa.
                  
               
                     (5)
                  
                  
                     La articolul 4 alineatul (5) din Regulamentul (UE) 2018/574 se prevede că, în cazul absenței temporare a emitentului de ID competent, Comisia poate autoriza operatorii economici să utilizeze serviciile unui alt emitent de ID deja desemnat în conformitate cu articolul 3 din regulamentul respectiv.
                  
               
                     (6)
                  
                  
                     Articolul 9 alineatul (2) și articolul 13 alineatul (2) din Regulamentul de punere în aplicare (UE) 2018/574 prevăd obligația operatorilor economici care depun cereri de identificatori unici la nivel unitar și agregat să furnizeze informațiile enumerate la punctele 2.1 și 2.2 ale secțiunii 2 din capitolul II al anexei II la regulamentul respectiv. Informațiile respective sunt necesare pentru generarea de identificatori unici și includ codurile de identificare, ceea ce permite înregistrarea operatorilor economici, a unităților și a utilajelor în sistemul de trasabilitate. Prin urmare, codurile de identificare sunt esențiale pentru a permite operatorilor economici să solicite identificatori unici de la emitentul de ID competent. În plus, identificatorii unici și codurile de identificare sunt necesare în comun pentru înregistrarea și transmiterea informațiilor privind circulația produselor și evenimentele tranzacționale. Normele privind solicitarea codurilor de identificare pentru operatori economici, unități și utilaje sunt stabilite la articolele 14, 16 și 18 din Regulamentul de punere în aplicare (UE) 2018/574. Competența emitenților de ID de a emite coduri de identificare se bazează pe locul în care își desfășoară activitățile operatorii economici.
                  
               
                     (7)
                  
                  
                     La data adoptării prezentei decizii, mai multe state membre nu au notificat Comisiei desemnarea emitenților lor de ID respectivi în conformitate cu articolul 3 alineatul (6) din Regulamentul de punere în aplicare (UE) 2018/574. În absența unui emitent de ID competent, operatorii economici nu vor putea să solicite codurile de identificare și identificatorii unici. În consecință, respectivii operatori economici nu vor fi în măsură să își introducă produsele pe piață. Acest lucru ar putea afecta buna funcționare a pieței interne, în special comerțul intracomunitar cu produse din tutun și astfel ar putea compromite însuși scopul sistemului de trasabilitate și eliminarea comerțului ilicit cu produse din tutun.
                  
               
                     (8)
                  
                  
                     Pentru a limita într-o anumită măsură eventuala perturbare a bunei funcționări a pieței interne și a se asigura că sistemul de trasabilitate începe să funcționeze la timp, Comisia ar trebui să autorizeze operatorii economici, pe o perioadă limitată de timp și în conformitate cu articolul 4 alineatul (5) din Regulamentul de punere în aplicare (UE) 2018/574, să utilizeze serviciile unui emitent de ID deja desemnat.
                  
               
                     (9)
                  
                  
                     Este de competența emitenților de ID deja desemnați în conformitate cu articolul 3 alineatul (1) din Regulamentul de punere în aplicare(UE) 2018/574 să decidă dacă acceptă solicitări din partea operatorilor economici pentru generarea și emiterea de identificatori unici. De asemenea, în absența temporară a emitentului de ID competent, alți emitenți de ID desemnați pot furniza operatorilor economici codurile de identificare necesare pentru generarea și emiterea identificatorilor unici și pentru a îndeplini obligațiile prevăzute la articolul 15 alineatul (5) din Directiva 2014/40/UE și la capitolul VI din Regulamentul de punere în aplicare (UE) 2018/574. Furnizarea de servicii suplimentare nu ar trebui în niciun caz să pună în pericol celelalte operațiuni ale emitentului de ID.
                  
               
                     (10)
                  
                  
                     Codurile de identificare generate de emitenții de ID în absența temporară a emitentului de ID competent ar trebui să fie transferate emitentului de ID competent, odată ce acesta este desemnat, împreună cu alte informații relevante menționate la articolul 14 alineatul (2), articolul 16 alineatul (2) și articolul 18 alineatul (2) din Regulamentul de punere în aplicare (UE) 2018/574. Transferul ar trebui efectuat în mod electronic, fără întârzieri nejustificate, pe baza unei cereri din partea emitentului de ID competent adresată emitenților de ID care au decis să genereze codurile de identificare în absența temporară a emitentului de ID competent.
                  
               
                     (11)
                  
                  
                     Autorizația de a utiliza serviciile unui alt emitent de ID în temeiul articolului 4 alineatul (5) din Regulamentul de punere în aplicare (UE) 2018/574 ar trebui să se aplice doar în absența temporară a emitentului de ID competent.
                  
               
                     (12)
                  
                  
                     Prezenta decizie nu ar trebui să afecteze normele în materie de competență stabilite în Regulamentul de punere în aplicare (UE) 2018/574 în ceea ce privește emiterea și înregistrarea codurilor operatorului economic și ale unităților pentru operatorii primelor puncte de vânzare cu amănuntul.
                  
               
                     (13)
                  
                  
                     Ținând seama de faptul că sistemul de trasabilitate, astfel cum este prevăzut la articolul 15 din Directiva 2014/40/UE, se aplică țigaretelor și tutunului de rulat de la 20 mai 2019, prezenta decizie ar trebui să intre în vigoare la data publicării ei în Jurnalul Oficial al Uniunii Europene.
                  
               
                     (14)
                  
                  
                     Dat fiind caracterul temporar al autorizației, în temeiul articolului 4 alineatul (5) din Regulamentul de punere în aplicare (UE) 2018/574, Comisia consideră că este necesar să limiteze în timp prezenta decizie,
                  
               ADOPTĂ PREZENTA DECIZIE:
         
            Articolul 1
            În conformitate cu articolul 4 alineatul (5) din Regulamentul de punere în aplicare (UE) 2018/574, Comisia autorizează operatorii economici, astfel cum sunt definiți la articolul 2 punctul 2 din respectivul regulament, să utilizeze serviciile unui alt emitent de ID care a fost desemnat în conformitate cu articolul 3 din Regulamentul de punere în aplicare (UE) 2018/574.
            Autorizația menționată la primul paragraf va fi valabilă doar în perioada absenței temporare a emitentului de ID competent și în orice caz cel târziu până la 31 decembrie 2019.
            Prezenta decizie nu va afecta normele în materie de competență stabilite în Regulamentul de punere în aplicare (UE) 2018/574 în ceea ce privește emiterea și înregistrarea codurilor operatorului economic și ale unităților pentru operatorii primelor puncte de vânzare cu amănuntul.
         
         
            Articolul 2
            Codurile de identificare ale operatorului economic, ale unităților și ale utilajelor generate de către emitenții de ID în absența temporară a emitentului de ID competent vor fi transferate emitentului de ID competent odată ce acesta este desemnat, la cererea acestuia și fără întârzieri nejustificate. Respectivele coduri de identificare vor fi transferate împreună cu alte informații relevante menționate la articolul 14 alineatul (2), articolul 16 alineatul (2) și articolul 18 alineatul (2) din Regulamentul de punere în aplicare (UE) 2018/574.
            Transferul se efectuează pe cale electronică.
            Operatorii economici vor fi informați de transfer de către emitentul de ID competent.
         
         
            Articolul 3
            Prezenta decizie intră în vigoare la data publicării în Jurnalul Oficial al Uniunii Europene.
            Se aplică până la 31 decembrie 2019 inclusiv.
         
         
            Adoptată la Bruxelles, 2 mai 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 127, 29.4.2014, p. 1.
         
            (2)  Regulamentul de punere în aplicare (UE) 2018/574 al Comisiei din 15 decembrie 2017 privind standardele tehnice pentru instituirea și operarea unui sistem de trasabilitate pentru produsele din tutun (JO L 96, 16.4.2018, p. 7).
         
            (3)  Protocolul pentru eliminarea comerțului ilicit cu produse din tutun la Convenția-cadru a Organizației Mondiale a Sănătății pentru controlul tutunului (JO L 268, 1.10.2016, p. 10).
         
            (4)  Decizia (UE) 2016/1749 a Consiliului din 17 iunie 2016 privind încheierea, în numele Uniunii Europene, a Protocolului pentru eliminarea comerțului ilicit cu produse din tutun la Convenția-cadru a Organizației Mondiale a Sănătății pentru controlul tutunului, cu excepția dispozițiilor sale care intră sub incidența părții a treia titlul V din Tratatul privind funcționarea Uniunii Europene (JO L 268, 1.10.2016, p. 1). Decizia (UE) 2016/1750 a Consiliului din 17 iunie 2016 privind încheierea, în numele Uniunii Europene, a Protocolului pentru eliminarea comerțului ilicit cu produse din tutun la Convenția-cadru a Organizației Mondiale a Sănătății pentru controlul tutunului, în ceea ce privește dispozițiile sale referitoare la obligații privind cooperarea judiciară în materie penală și definirea infracțiunilor (JO L 268, 1.10.2016, p. 6).